**ПРЕСС-РЕЛИЗ**

**Ўзбекистон Республикаси Иқтисодиёт вазирлиги**

*Тошкент ш. 27.08.2018 й.*

**“Обод қишлоқ” дастурининг ижроси ва истиқболдаги вазифалар**

Маълумки, давлатимиз раҳбарининг шахсий ташаббуси билан бошланган ушбу Дастурнинг ижроси илк бор Жиззах вилоятининг Дўстлик туманидаги Манас қишлоғида ўз амалий ифодасини топди.

**Манас бор-йўғи 45 кунда** тубдан янгиланиб, тартибсиз қурилган пастқам уйлар, қийшиқ, тор, қоронғи кўчалар, аянчли аҳволга тушиб қолган маиший хизмат объектлари ўрнида шинам ва нурафшон уйлар, ёруғ, равон, кенг кўчалар, замонавий ижтимоий инфратузилмалар барпо этилиб, бу жой мутлақо янги файзли масканга айлантирилди.

Бир неча йиллар давомида ҳеч ким бормаган, давлат ходимлари кирмаган қишлоқда жуда қисқа фурсатда ҳеч бир шаҳардан қолишмайдиган шарт-шароитлар, барча зарурий қулайликлар яратилди. Манас қишлоғи бугун барча юртдошларимиз ҳавас қиладиган замонавий аҳоли пунктига айланди. Худди шу каби Сирдарё вилоятининг Ховос туманида жойлашган **Ховособод** қишлоғи ҳам обод қилинди.

Манасда олиб борилган кенг миқёсдаги ободонлаштириш ва бунёдкорлик ишлари натижасида тўлиқ таъмирланган ижтимоий соҳа ва уй-жой фонди объектларини бундан буён асраб-авайлаб, ундан оқилона фойдаланиш бўйича ҳам зарурий тадбирларни амалга оширилмоқда.

Галдаги вазифа **Манас тажрибаси** асосида республикадаги барча қишлоқлар қиёфасини ўзгартириш, замонавий масканларга айлантириш ва иқтисодий-ижтимоий муҳитни тубдан яхшилашдан иборат.

Таъкидлаш керакки, мамлакатимизнинг қишлоқ жойларида, айниқса олис ҳудудлардаги аҳоли учун зарур шарт-шароитлар яратиб берилмаганлиги, аҳоли пунктларида ободонлаштириш ишларини олиб бориш учун молиялаштириш манбаларининг мавжуд эмаслиги, шунингдек, аҳолининг мавжуд меъёр-қоидалардан хабардор эмаслиги натижасида аҳоли томонидан шаҳарсозлик меъёр ва қоидаларга амал қилинмаган ҳолда бино-иншоотлар ва уй-жойлар тартибсиз ва ўзбошимчалик билан қуриб ташланган.

Қишлоқлардаги кўча ва йўлаклар, ижтимоий соҳа ва бозор инфратузилма объектлари, ичимлик суви, электр таъминоти каби бир қатор объектлар йиллар давомида қаровсиз ва эътиборсиз қолиши оқибатида ёмон аҳволга келиб қолган.

Аҳоли эса шу аҳволга кўниккан, боқимандалик кайфиятига берилиб, ўзининг   
уй-жойи, ҳовлиси ва томорқасини ободонлаштиришга эътибор бермай қўйган эди. Ваҳоланки, ҳовли саранжом-саришта бўлса, Ватан саранжом – обод бўлади. Зеро, Ватан остонадан бошланади.

Шу боис, бугун юртимизнинг барча қишлоқ жойларида улкан бунёдкорлик ишлари бошланган. Бу улуғвор ишларга милиард-милиард маблағлар сарфланиб, кўчалар обод қилинмоқда, замонавий инфратузилма объектлари барпо этилмоқда, муҳандислик коммуникация тармоғини модернизация қилиш ишлари изчил амалга оширилмоқда.

Давлатимиз томонидан мамлакатимиз қишлоқ жойларида кенг кўламли қурилиш-ободонлаштириш ишларини бажаришга қаратилган “Обод қишлоқ” дастурини амалга ошириш юзасидан махсус фармон ва қарор қабул қилиниб, асосий йўналишлар, устувор вазифалар ва уларнинг молиявий манбалари белгилаб берилди.

Қолаверса, ушбу ишларни мувофиқлаштириш ва назорат қилиш учун Республика комиссияси ва ҳудудий штаблар ташкил этилди.

Шундай қилиб, Дастур доирасида 2018 йилда мамлакатимизнинг   
416 та қишлоқларни қиёфасини тубдан янгилаш, турмуш шароитларини яхшилаш   
ва инфратузилмасини ривожлантириш кўзда тутилган.

Хусусан, дастур доирасида 2018 йилда қуйидаги қурилиш ва ободонлаштириш ишлари амалга оширилади:

- 132,4 мингта якка тартибдаги ҳамда 1 минг 227 та кўп қаватли уй-жойлар таъмирланади ва атроф-ҳудуди ободонлаштирилади;

- 2064 км ичимлик суви тармоқларини қуриш ва таъмирлаш ишлари бажарилади;

- 3993 км электр тармоқлари ва 2391 та трансформатор пунктлари модернизация қилинади;

- 417 км газ тармоғи ва 1086 км газ тақсимлаш пунктлари таъмирланади ҳамда   
48 минг дона газ баллонлар етказиб берилади;

- 928 та ижтимоий соҳа объектлари таъмирланади;

- 2120 та бозор инфратузилма объектлари қурилади ва таъмирланади;

- 340 та замонавий автобусларни харид қилиниб, йўналишлар бўйича қатновга қўйилади ва 341 та бекатларни қурилади.

Хусусан, мазкур мақсадлар учун қарийиб **4 трлн. сўм** маблағ ўзлаштириш назарда тутилган. Ҳисобот даврида қурилиш-ободонлаштириш ишларини бажариш учун **1** **трлн. 730 млрд. сўм** маблағ йўналтирилиб, уларнинг **398 млрд. сўм** қисми (25%) бевосита маҳаллий бюджет ҳисобидан ажратилди.

Бундан ташқари, дастурни молиялаштириш учун ҳокимликлар ҳузурида **“Обод қишлоқ” жамғармалари** ташкил этилиб, уларнинг маблағлари шакллантирилди   
ва **542 млрд. сўм** маблағ Республика бюджетидан йўналтирилди. Шунингдек, мазкур мақсадлар учун халқаро молиявий институтларнинг маблағларини жалб қилиш ҳам белгиланган бўлиб, бугун бу йўналишда халқаро молия институтлари билан музокаралар олиб борилмоқда.

Маълумки, қурилиш лойиҳалаштиришдан бошланади. Ҳар бир ишнинг боши лойиҳа ҳисобланади. Шу мақсадда ҳар бир аҳоли пункти учун маҳаллий лойиҳа ташкилотлари бириктирилиб, Республика комиссияси томонидан тасдиқлаб берилди.

“Обод қишлоқ” дастурига киритилган барча қишлоқ аҳоли пунктларининг бош режаларни ишлаб чиқилди.

Бош режаларни ишлаб чиқишда, “Маҳалла марказлари”ни қуриш ҳам назарда тутилган. Маълумки, қишлоқлар қиёфасини ўзгартириш учун биринчи навбатда,   
**уй-жойларни таъмирлаш** ва тартибга келтириш талаб этилади. Жумладан,   
263 мингта уй-жой тўлиқ хатловдан ўтказилиб, уларнинг 132,4 мингтаси таъмирталаб аҳволда эканлиги аниқланган.

Шу боис, мазкур ишларни тўғри ташкил этиш ва замонавий талаблар асосида тартибга келтиришда асосий масъулият маҳаллий ҳокимликлар зиммасига юклатилган.

Дастлабки ҳисоб-китобларга кўра, аҳоли хонадонларини таъмирлаш учун   
796 млрд. сўм ҳажмда ишларни бажариш кўзда тутилмоқда. Ҳисобот даврида   
79,6 мингта уй-жой ва 502 та кўп хонадонли уйлар таъмирланди ва 470,6 млрд.сўм ҳажмда ишлар бажарилди.

Дастур доирасида аҳолининг **ичимлик суви таъминотини яхшилаш** масаласи алоҳида аҳамиятга эга.

Шу мақсадда қишлоқларда аҳоли пунктларида эскирган ва яроқсиз аҳволга келиб қолган ичимлик суви тармоқлари ҳамда иншоотларининг ҳолати бўйича хатлов ўтказилди.

Бугунги кунда 416 та қишлоқ аҳоли пунктлари бўйича хатлов якунланиб, амалга оширилиши зарур бўлган иш турлари ва ҳажмлари аниқланган.

Дастлабки ҳисоб-китобларга кўра **2 минг км** ичимлик суви тармоқлари   
ва **17,9 мингта** оқава сув хандақларида таъмирлаш-тиклаш ишларини бажариш кўзда тутилмоқда. Мазкур мақсадлар учун 334,3 млрд.сўм маблағ талаб этилади.

**Электр таъминотини яхшилаш** мақсадида 3971 км паст кучланишли тармоқлар ва 2384 дона трансформатор пунктларини модернизациялаш   
ва реконструкция қилиш кўзда тутилган.

Эскирган электр тармоқлари ва трансформатор пунктлари қайта хатловдан ўтказилиб, ҳозирги кунда 3506 км тармоқлар ва 2164 дона трансформатор пунктлар модернизация қилинди ҳамда 6 мингдан ортиқ ёғоч таянчлар темир бетон таянчларга алмаштирилди. Ушбу ишлар учун 125,6 млрд.сўмдан ортиқ маблағ сарф этилди.

**Қишлоқларда табиий ҳамда суюлтирилган газ таъминотини яхшилаш** бўйича алоҳида тадбирлар белгилаб олинди. Хусусан, табиий газ таъминотини яхшилаш учун 417 км газ қувурларини таъмирлаш, 374 км газ қувурларини босим остида синаш ва 198 км тармоқларнинг техник ҳолатини махсус ускуналар ёрдамида диагностикадан ўтказиш белгилаб олинди.

Бундан ташқари, қишлоқларни табиий газ билан таъминловчи 1351 дона газ тақсимлаш пунктларини техник кўрикдан ўтказиб, таъмирлаш ишлари амалга оширилади. Мазкур мақсадлар учун “Ўзтрансгаз” компанияси томонидан 27,6 млрд. сўм маблағ ажратиш белгиланган.

Бугунги кунга қадар, ушбу тадбирлар доирасида 674 км газ қувурлари таъмирланди, 352 км газ қувурлари махсус приборлар ёрдамида диагностикадан ўтказилди ва 1720 дона газ тақсимлаш пунктлари техник кўрикдан ўтказилди.

Бундан ташқари, суюлтирилган газ таъминотидаги қишлоқларга 48 минг дона газ баллонлар тарқатиш режалаштирилган бўлиб, бугунги кунга қадар 55 минг дона етказиб берилди.

Табиий газ таъминотидан суюлтирилган газга ўтказилган қишлоқлардаги компания балансида бўлган 382 км газ қувурлари демонтаж қилиниб, аҳоли эҳтиёжлари учун беғараз берилмоқда.

Дастурга киритилган барча қишлоқлардаги **автомобиль йўллари ва кўчалар** тўлиқ хатловдан ўтказилиб, бажариладиган иш турлари ва ҳажмлари аниқланди. Унга кўра, 2589 км йўлларни таъмирлаш, жумладан, 5 км йўлда капитал таъмирлаш   
ва 2584 км йўлларда жорий таъмирлаш ишлари бажарилади. Бунда, мавжуд асфальт-бетон қопламали йўллар жорий таъмирланади ҳамда тупроқ йўллар шағал йўлларга ўтказилади.

Йўл қурилиш-таъмирлаш ишлари учун зарур бўлган инерт материаллар захираси яратилмоқда ва тайёргарлик ишлари олиб борилмоқда. Мазкур ишлар Автомобиль йўллари давлат қўмитасининг тизим корхоналарининг ички имкониятларидан фойдаланган ҳолда амалга оширилмоқда.

Бугунги кунга қадар ушбу тадбирлар доирасида 1469 км автомобиль йўллари жорий таъмирланиб, бунга 186,4 млрд.сўм сарфланди.

Қишлоқ аҳоли пунктларида **ижтимоий инфратузилмани ривожлантириш** ишлари “Обод қишлоқ” дастурининг ажралмас қисмидир. Бунда асосий эътиборни болалар боғчалари, мактаблар ва шифохонларни таъмирлаш, уларнинг моддий-техник базасини мустаҳкамлаш ва хизматлар сифатини оширишга қаратилиши керак.

Аҳоли бандлиги дастурига кўра, 2018 йилда 296 мингта аҳолини вақтинчалик иш билан таъминлаш кўзда тутилган. “Обод қишлоқ” дастури эса айнан ушбу кўрсаткичларга эришишнинг энг катта манбаидир.

Ушбу мақсадлар учун Бандлик ва меҳнат муносабатлари вазирлиги ҳузуридаги Жамоат ишлари жамғармаси ҳисобидан 714 млрд.сўм маблағ кўзда тутилган. Мазкур маблағларни айнан “Обод қишлоқ” дастури доирасида бажарилаётган қурилиш   
ва ободонлаштириш ишларига жалб қилинадиган ишсиз аҳолига йўналтириш мақсадга мувофиқ.

“Обод қишлоқ” дастурида белгиланган чора-тадбирларни амалга оширишда ҳомийлик маблағларини ҳам жалб этиш зарур. Ушбу хайрли ишларга маҳаллий тадбиркорлар ҳам ўз ҳиссаларини қўшиб келмоқдалар.

Ўзбекистон Республикаси Президентининг топшириғига кўра “Обод қишлоқ”   
2019 йил Дастури лойиҳаси тайёрланди.

Кейинги йилда Республиканинг ҳар бир туманида 3 тадан қишлоқ танлаб олиш белгиланган. Дастлабки манзилли руйхатга кўра, 2019 йилда 159 тумандаги   
477 та қишлоқда қурилиш-ободонлаштириш ишлари амалга оширилиши кўзда тутилмоқда.

Қишлоқларни танлаб олишда биринчи навбатда, қишлоқларнинг туман марказидан олислигига, яшаётган аҳолининг турмуш даражаси, мавжуд ижтимоий   
ва бозор инфратузилмаси объектлари, уй-жой фонди, йўл-муҳандислик, коммуникация тармоқлари, ичимлик суви билан таъминланганлик даражаси пастлиги ҳамда аҳолига хизмат кўрсатиш тузилмаларининг фаолияти доимий равишда йўлга қўйилмаганлиги каби асосий муаммоларга эътиборлари қаратилган.

Ушбу қишлоқларда қурилиш-ободонлаштириш ишлари жорий йилнинг   
1 октябридан бошланиши кўзда тутилмоқда ва барча зарурий ташкилий масалалар қарор билан белигиланган.

Бу янгиланишларнинг барчаси халқимизнинг яхши яшаши, ўз ҳаётидан рози бўлиши учун қилинмоқда. Аҳолининг истиқболда ўз олдига қўйган эзгу ниятлари амалга ошиши учун қилинмоқда. Бир сўз билан айтганда, бу бунёдкорликлар эртамиз давомчилари бўлган – ёшларимизнинг, фарзандларимизнинг порлоқ келажаги учун қилинмоқда.

Маълумот учун телефонлар: 232-63-66, 232-63-38, 232-63-48